Diari Oficial de la Generalitat Valenciana


Sumari del DOGV 2713, del 21-03-1996 (1996/837702)

RESOLUCIÓ de 8 de febrer de 1996, del director general d'Interior i del Servei d'Emergències, per la qual es convoca la realització de les proves per a l'obtenció de la qualificació professional d'operadors de cabina de projecció en locals cinematogràfics.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2713

Data del DOGV
:   21-03-1996

Secció del DOGV
:   ALTRES DISPOSICIONS

Número del document
:   1996/837702


Data del document
:   08-02-1996

Organisme emissor
:   Conselleria d'Administració Pública

Tipus de document
:   Resolució

RESOLUCIó de 8 de febrer de 1996, del director general d'Interior i del Servei d'Emergències, per la qual es convoca la realització de les proves per a l'obtenció de la qualificació professional d'operadors de cabina de projecció en locals cinematogràfics.   
De conformitat amb allò disposat en l'Ordre de 4 de juny de 1965, sobre regulació d'exàmens per a l'obtenció del títol d'operadors de cabina, en relació amb allò establit en l'Ordre de 2 de juliol de 1956, sobre procediment d'exàmens del personal tècnic encarregat dels aparells de projecció, sense perjudici de les modificacions introduïdes amb la nova realitat de l'estat espanyol, que va tenir lloc després de la promulgació de la Constitució Espanyola i l'adveniment de l'estat de les autonomies, amb el nou repartiment competencial i les innovacions tecnològiques en matèria cinematogràfica.  
De conformitat amb el que es disposa en el Reial Decret 1.040/1985, de 25 de maig, sobre traspàs de funcions i serveis de l'administració de l'estat a la Comunitat Valenciana, en matèria d'espectacles, article 31.30 de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, en relació amb la Llei 2/1991, de 18 de febrer, de la Generalitat Valenciana, d'Espectacles, Establiments Públics i Activitats Recreatives, resolc:  
Article 1  
Procedir a la convocatòria per a la realització de les proves per a obtenir la qualificació professional d'operador de cabina de projecció en els locals cinematogràfics.  
Article 2  
Les proves assenyalades estaran subjectes a les bases que figuren en l'annex I d'aquesta resolució, i d'acord amb el temari indicat en l'annex II.  
València, 8 de febrer de 1996. El secretari general: Jorge Lamparero Lázaro.  
ANNEX I  
1. Normes generals  
1.1 De conformitat amb allò establit en l'Ordre de 4 de juny de 1965, els exercicis d'examen seran dos: un teòric i un altre pràctic.  
1.2 L'examen teòric consistirà en un qüestionari tipus test amb un màxim de 100 preguntes, amb quatre respostes possibles i una d'aquestes serà la vàlida, sobre el contingut complet del programa de temes que figura en l'annex II d'aquesta convocatòria.  
El temps per a realitzar aquest exercici no podrà ser superior a dues hores.  
Aquest exercici es qualificarà de 0 a 10 punts. La puntuació mínima per a superar l'exercici és de 5 punts.  
La qualificació d'aquest exercici es farà pública en el lloc de realització d'aquesta, amb l'especificació dels recursos que es puguen interposar.  
1.3. L'examen pràctic consistirà a realitzar dins d'una cabina cinematogràfica, tasques pròpies d'un operador de cabina.  
1.4. La data, l'hora i el lloc de realització del primer exercici s'especificarà en la resolució que preveu la base 4.1, per la qual es declara aprovada la llista d'aspirants admesos i exclosos d'aquesta convocatòria.  
La data, l'hora i el lloc del segon examen, els decidirà el tribunal i els farà públic juntament amb el resultat de la prova anterior.  
2. Requisits dels aspirants  
Podran prendre part en aquesta convocatòria els aspirants que en acabar el termini de presentació d'instàncies reunisquen els requisits següents:  
a) Haver complit els 18 anys.  
b) Ser ciutadà de qualsevol país de la Unió Europea.  
c) Estar en possessió del graduat escolar, Formació Professional de primer grau o titulació equivalent, o si hi manca, haver exercit tasques d'operador de cabina o ajudant, durant un any com a mínim.  
d) Tenir la capacitat física o psíquica necessària per a l'exercici d'aquesta activitat.  
3. Sol·licituds  
3.1 Les persones que desitgen prendre part en aquesta convocatòria, hauran de presentar una instància en la qual es farà constar el nom i cognoms de la persona interessada, juntament amb les condicions exigides en aquesta resolució. La instància haurà d'anar acompanyada d'una fotocòpia compulsada del document nacional d'identitat.  
3.2 Les instàncies s'hauran de dirigir al director general d'Interior i del Servei d'Emergències de la Conselleria d'Administració Pública, i s'hauran de presentar al Registre General de la Conselleria d'Administració Pública, als registres de les direccions territorials d'aquesta a Alacant i Castelló, o per qualsevol mitjà dels previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (Butlletí Oficial de l'Estat núm. 285, de 27.11.92).  
Les adreces on es poden presentar les instàncies són les següents:  
- Conselleria d'Administració Pública: c/ Miquelet, 5, València.  
- Direcció Territorial, Conselleria d'Administració Pública, Alacant: c/ Dr. Gadea, 10.  
- Direcció Territorial, Conselleria d'Administració Pública, Castelló de la Plana: c/ Major, 78.  
3.3 El termini de presentació de sol·licituds serà de 20 dies naturals comptadors a partir de l'endemà de la publicació d'aquesta resolució de convocatòria en el Diari Oficial de la Generalitat Valenciana.  
4. Admissió d'aspirants  
4.1 Transcorregut el termini de presentació d'instàncies, la Direcció General d'Interior de la Conselleria d'Administració Pública, en el termini màxim d'un mes, dictarà una resolució mitjançant la qual s'aprovarà la llista d'aspirants admesos i exclosos d'aquesta convocatòria.  
En aquesta llista hauran de constar, almenys, el nom, cognoms i el número del document nacional d'identitat dels aspirants.  
La resolució assenyalada es publicarà en el Diari Oficial de la Generalitat Valenciana i s'hi indicarà el lloc on s'exposen les llistes.  
Amb la publicació d'aquestes llistes es considera realitzada la notificació de les persones interessades.  
4.2 Contra la resolució a la qual es refereix la norma anterior, les persones interessades, de conformitat amb el que es disposa en l'article 107.1 i el 114.2 de la Llei 30/1992, de 26 de novembre, podran interposar-hi un recurs ordinari davant el conseller d'Administració Pública, en el termini d'un mes comptador des de l'endemà a la publicació de la llista definitiva d'admesos i exclosos en el Diari Oficial de la Generalitat Valenciana.  
4.3 Els errors en què es puga incórrer podran ser esmenats en qualsevol moment d'ofici o a petició de la persona interessada.  
5. Tribunals  
5.1 El tribunal qualificador de las proves el compondran els membres següents:  
- Titulars:  
· President: el director general d'Interior i del Servei d'Emergències  
· Vocals:  
1. M. ª Desamparados Badenes Vicente, cap de la Unitat Tècnica de la Direcció General d'Interior.  
2. Joaquín Niclos Ferragut, Conselleria d'Indústria, Comerç i Turisme.  
3. Inmaculada Trull Ortiz, Conselleria de Cultura, Educació i Ciència.  
4. Ilidio Crespo Primo, representant empresarial.  
5. Marcial López Camps, representant sindical.  
· Secretària: Amparo Renau Almela, cap del Servei d'Espectacles.  
- Suplents:  
· President: Alfonso Rivera Mateos, cap de l'àrea d'Interior.  
· Vocals:  
1. Miguel López Delgado, Conselleria d'Indústria, Comerç i Turisme.  
2. Carmen AviÑo Gimeno, Conselleria de Cultura, Educació i Ciència.  
3. Enrique Fayos Higón, representant empresarial.  
4. Francisco Pérez Navalón, representant sindical.  
5. Enrique Ríos Tarazona, tècnic del Servei d'Espectacles.  
- Secretari: Francisco J. Martínez Plantado, cap del negociat d'Espectacles.  
5.2 El tribunal, si escau, podrà disposar de la col·laboració d'assessors especialistes per a la valoració de les proves.  
5.3 El tribunal tindrà la categoria cinquena als efectes d'allò establit en el Decret 200/1985, de 23 de desembre, del Consell de la Generalitat Valenciana, sobre indemnitzacions per raó del servei, modificat pel Decret 79/1995, de 16 de maig.  
5.4. El tribunal facilitarà als aspirants i a l'òrgan convocant la informació que se li requerisca en relació amb les puntuacions que haja obtingut l'aspirant.  
5.5 L'abstenció i la recusació dels membres del tribunal s'haurà d'ajustar a allò previst en l'article 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5.6 Als efectes de comunicacions i altres incidents el tribunal tindrà la seua seu al Servei d'Espectacles i Establiments Públics, carrer de les Avellanes, 14-2a, despatx H, de València.  
5.7 En qualsevol moment, el tribunal podrà requerir als aspirants l'acreditació de la seua personalitat, mitjançant la presentació del document nacional d'identitat.  
Les persones interessades podran interposar un recurs ordinari contra la convocatòria i les seues bases davant el conseller d'Administració Pública, en el termini d'un mes comptador des de l'endemà de la data de la publicació d'aquesta resolució en el Diari Oficial de la Generalitat Valenciana.   
També les persones interessades podran interposar un recurs ordinari davant el conseller d'Administració Pública contra els actes administratius que es deriven de l'actuació del tribunal, en el termini d'un mes comptador des de l'endemà de la data de la seua notificació o publicació, d'acord amb allò disposat en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
De la mateixa manera, les persones interessades podran interposar qualsevol altre recurs que consideren oportú en defensa dels seus interessos.  
ANNEX II  
Temari  
Tema 1. L'ull humà. Constitució d'un sistema de projecció. Esquema. Esquema de la instal·lació d'un quadre de maniobra per a verificar la càrrega d'una bateria d'acumuladors i la seua descàrrega en la xarxa d'enllumenat de seguretat a un local d'espectacles.  
Tema 2. L'arc elèctric: baixa i alta intensitat. Arcs en corrent contínua. Inducció electromagnètica. Força electromotriu induïda. Autoinducció i inducció mútua. Corrent de Foucault.  
Tema 3. Arcs de corrent alterna. La làmpada de filament com a focus de llum: aplicacions. Conceptes de la reactància i impedància. Els tubs fluorescents: el seu funcionament i els elements de la seua instal·lació.  
Tema 4. El crono o projector: arrossegament, obturació, alimentació i enquadrament. Corrent elèctric. Diferència de potencial i força electromotriu. Cossos conductors. Efecte Joule.  
Tema 5. Objectius de projecció: tipus. Distància focal. Obertura d'un objectiu. Idea de la realització d'una màquina dinamoelèctrica de corrent altern. Elements que constitueixen un alternador. Classificació i esquemes.  
Tema 6. El col·lector de llum: classes. Situació relativa del cràter i obertura del crono pel que fa al col·lector. Bateria d'acumuladors. Règim de càrrega i descàrrega d'una bateria.  
Tema 7. So: producció i propagació. Intensitat sonora: unitats. Característiques de l'oïda humana. Fonament del generador dinamo-elèctric de corrent continu. Nomenclatura del seus elements i esquema.  
Tema 8. La pantalla. Defectes en la projecció. La pel·lícula: tipus. Precaucions que s'han de tenir en la seua manipulació. Distints estats de deteriorament de la pel·lícula. Rectificació d'un corrent altern. Rectificadors de contactes sòlids de vapor, de mercuri i termoiònics. Esquema de rectificació en ona mitjana.  
Tema 9. Registre de so en la pel·lícula. Sincronismes d'imatge i so. Idea del funcionament d'un motor sèrie o shunt alimentat a tensió constant. Reostats d'arrencada i de camp: ordre en què s'han de manejar per a arrencar un motor shunt.  
Tema 10. El reproductor de banda sonora. Elements de què consta. Resistència elèctrica: la seua variació amb la temperatura. La Llei d'Ohm. Resistència de conductors en sèrie i paral·lel. Reostats metàl·lics d'arrencada per a motors.  
Tema 11. Defectes en la reproducció del so a causa de variacions en la velocitat de la pel·lícula. Pèrdua d'energia en una dinamo. Diverses maneres d'engegar una dinamo. Reostats de camp. Reversibilitat de la dinamo.  
Tema 12. La cèl·lula fotoelèctrica. La vàlvula electrònica com a amplificadora. Transformadors estàtics. Estudi elemental del seu funcionament. Autotransformadors.  
Tema 13. L'altaveu. Sistemes d'altaveus emprats en reproducció sonora. So estereofònic. Unitats elèctriques magnètiques i electromagnètiques: enumeració i definició. Unitats pràctiques.  
Tema 14. Idea de l'acústica de la sala de projecció. Resistència interior i força electromotriu de l'acumulador de plom. Atencions que exigeix la bona conservació. Capacitat i rendiment en quantitat i energia.  
Tema 15. Projecció en color: distints sistemes. Corrents alternes sinusoïdals. Força electromotriu instantània, màxima i eficaç. Potència activa i reactiva.  
Tema 16. Esquema de les instal·lacions de llum i força en un local d'espectacles. Enllumenat ordinari i de seguretat.  
 Descripció elemental de la formació de camps rotatoris originats per corrents bifàsiques o trifàsiques.  
Tema 17. El micròfon i el pick-up. L'amplificador de so. Calibratge de fusibles i localització d'avaries en les instal·lacions elèctriques: aparells emprats i atencions de maneig.